Fodboldspillernes fagforening, repræsenteret ved vicedirektør Allan Reese og den tidligere AaB-spiller Patrick Kristensen, havde onsdag et timelangt møde med spillere fra 1. divisionsklubben Jammerbugt FC, hvor en del af spillertruppen ikke har fået løn. TV2 Nord erfarer, at flere af de udenlandske spillere ikke har fået løn i flere måneder. Og mødet mundede ud i, at langt de fleste spillere i truppen nu er meldt ind som medlem i spillerforeningen og kan nu søge bistand og rådgivning og hjælp, hvis for eksempel ens løn er udeblevet, og andre kontraktlige forhold er misligeholdt. Efter mødet mellem spillerforeningen og spillerne kontaktede spillerforeningens repræsentant vicedirektør Allan Reese den tyske ejer Klaus-Dieter Müller telefonisk og bad ejeren om at få bragt tingene i orden - især at få indbetalt den manglende løn til spillerne. Hvis ikke det er sket inden for tre dage, kan de spillere, der ikke har fået løn på fjerdedagen, få ophævet deres kontrakt med klubben, og spillerforeningen træder til med juridisk bistand. TV2 Nord erfarer, at alle danske spillere har fået deres løn. Det er kun de udenlandske spillere, som ejeren Klaus-Dieter Müller har bragt med til Jammerbugt FC, der mangler, og spørgsmålet er, om de er villige til at sætte sig op imod deres arbejdsgiver, der har skaffet dem til Danmark, betalt deres rejse udgifter, bolig, mad med mere. Der bor 7-8 udenlandske spillere på centret i Jetsmark, og her skylder den tyske ejer også penge for spillernes indkvartering. Onsdag siger centerchef John Nielsen til TV2 Nord, at hvis ikke Klaus-Dieter Müller inden klokken 10.00 torsdag har betalt, det han skylder, vil de 7-8 spillere blive bedt om at pakke deres ting og flytte ud. For øvrigt undrer centerchef John Nielsen sig over, at inden for de seneste par uger er yderligere tre udenlandske spillere dukket op sammen med Klaus-Dieter Müller og er blevet tilknyttet Jammerbugt FC. Og i det hele taget må man undre sig over hvad, det er, der foregår i hovedet på den tyske ejer Klaus-Dieter Müller, der startede med at redde Jetsmark IF, som dengang spillede under Blokhus FC fra konkurs i maj 2021 og betalte klubbens bankgæld på to millioner kroner, og armbevægelserne var store. Siden er det næsten kun gået én vej, og det kulminerede, da to af klubbens store ildsjæle Bo Zink og Boye Holmsgaard blevet kørt ud på et sidespor. Hvorfor efterlader den tyske ejer sine danske og udenlandske spillere uden løn, uden mad, nogle på et lille værelse på et vandrerhjem? Hvorfor efterlader han ubetalte regninger til erhvervsdrivende i den by, hvor han færdes, når han er i byen? Og man kan jo godt tillade sig at spørge, hvad vil Klaus-Dieter Müller med Jammerbugt FC, hvis de rykker ud af 1. division? Klaus-Dieter Müller har ikke ønsket at udtale sig onsdag til TV2 Nord men siger i telefonen, at alt er i den skønneste orden i klubben - den lader vi stå et øjeblik. Se indslag fra onsdag, hvor spillerne fra Jammerbugt FC igen var tilbage på træningsbanen:
Spillerforeningen er nu inddraget i historien omkring fodboldklubben Jammerbugt FC, hvor en del af spillertruppen ikke har fået løn.